L-Iskema ta' Garanzija tal-Covid-19 tilħaq 40,000 impjegat Ritratt: Roger Azzopardi Sena wara l-introduzzjoni tal-Iskema ta' Garanzija tal-Covid-19 (CGS), il-Bank Malti għall-Iżvilupp ipprovda soluzzjoni li għenet aktar minn 560 negozju,li bejniethom iħaddmu aktar minn 40,000 persuna. In-negozji irċivew bejniethom aktar minn €440 miljun f'self fuq working capital permezz ta' disa' banek kummerċjali. Il-Beneficarji jinkludu lukandi, stabbilimenti kummerċjali kbar iżda wkoll negozji żgħar mis-setturi ekonomiċi kollha. Aktar minn hekk, l-MDB għadu kif kiseb l-approvazzjoni tal-Kummissjoni Ewropea biex iġedded il-perjodu ta' applikabbiltà tal-Iskema bi tliet xhur oħra sat-30 ta' Settembru 2021. Il-Kummissjoni appovat ukoll li l-perjodu massimu tal-moratorju li jista' jingħata mill-banek kummerċjali taħt is-CGS, jista' jiġi estiż b'sitt xhur oħra sa 18-il xahar, fuq bażi ta' każ b'każ. L-iskema, introdotta f'April 2020, iffaċilitat l-aċċess għall-finanzjament bankarju għal negozji li sabu diffikultajiet ta' likwidità minħabba l-pandemija. Is-CGS tkopri spejjeż ta' working capital, b'rati tal-imgħax aktar baxxi u b'anqas garanzji kollaterali. Kumpaniji relatati mat-turiżmu, b'mod partikolari fil-qasam tal-akkomodazzjoni u s-servizzi tal-ikel, kif ukoll attivitajiet ta' bejgħ bl-ingrossa u bl-imnut, li kienu l-aktar milquta bil-pandemija, ingħataw bejniethjom kważi €200 miljun, jew aktar minn 45% tas-self kollu sanzjonat taħt is-CGS. Fl-ewwel tnax-il xahar tat-tħaddim tas-CGS, l-ammont medju tas-self kien ta' madwar €785,000. Fost il-benefiċjarji, 500 minnhom, kważi 90% tat-total, kienu SMEs. Il-medja tal-ammont misluf lil dawn l-intrapriżi kien ta' €470,000, filwaqt li dak tal-entitajiet il-kbar kien ta' €3.1 miljun. Is-CGS u inizjattivi oħra amministrati mill-MDB taw kontribut importanti biex titjieb il-likwidità u l-aċċess għall-finanzi fuq livell nazzjonali. Sal-aħħar tal-ewwel kwart tal-2021, self koprut mill-iskemi ta' garanziji tal-MDB kien ekwivalenti għal fuq minn 10% tas- self komplessiv tal-banek lill-kumpaniji kollha esklużi dawk finazjarji, lli jammonta għal iktar minn €4 biljuni. Statistika uffiċjali turi li fl-istess perjodu, is-self lil dawn il-kumpaniji kiber b'rata annwali ta' kważi 8.0% f'Marzu 2021. Mingħajr l-intervent tal-MDB, dan is-self kien jonqos b'4.0%. F'reazzjoni għal dawn iċ-ċifri, iċ-Chairman tal-Bank, il-Prof Josef Bonnici stqarr: "L-infomazzjoni disponibbli turi biċ-ċar li l-appoġġ mogħti mill-MDB kien qawwi u f'waqtu. Bil-ħidma tal-Bank, il-likwidità żammejniha fil-livelli ta' qabel il-Covid, u dan wassal biex l-ekonomija tkun f'pożizzjoni aktar b'saħħitha kemm biex tilqa' d-daqqa tal-pandemija kif ukoll biex tibda l-fażi ta' rkuprar ekonomiku u tkabbir mill-ġdid. Fix-xhur li ġejjin, l-Iskema ta' Garanzija tal-Covid-19 se tibqa' pilastru importanti tal-attività tagħna filwaqt li bil-mod il-mod nikkumplimentawha b'inċentivi oħra li jappoġġaw l-ekonomija biex mhux biss toħroġ mill-isfidi t'issa iżda wkoll tikber b'mod sostenibbli.